4 kaheksandikfinaali läbi. Mõned mõtted:  1. Saksamaa - Paraguai - olin veendunud, et  sakslased pääsevad edasi. Paraguai mängis esimesel poolajal siiski suhteliselt võitluslikult, kuid sellest hetkest, mil Santa Cruz vigastada sai, kaotasid nad eneseusu. Oleksin oodanud Nelson Cuevas't siiski juba teise poolaja keskelt mängu, kuid tol hetkel lootsid paraguailased juba penaltide peale. Saksamaa võit oli teenitud.    2. Inglismaa - Taani - fantastiline! Mitte niivõrd mäng ise, vaid see kui kindlalt ja meisterlikult Inglismaa pärast 2:0 edu saamist mängis. Selles seisus ei ole kerge jätkata  ja kartsin natuke, et juhtub sama, mis kahe aasta eest Portugali vastu. Aga kus sa sellega! Mehed mängisid edasi ja kuidas veel! Oweni ja Heskey väravate üle on tohutult hea meel...eriti Emile vääris natuke õnne. :)    3. Senegal - Rootsi - mängu alguses pooldasin rootslasi, aga mida edasi, seda rohkem Senegal meeldima hakkas. Neil oli kaks põhimeest puudu, aga sellest hoolimata korraldasid El Diouf ja Camara fantastilisi rünnakuid. Arvestades nende järgmisi võimalikke vastaseid, ei pea võimatuks  Aafrika meeste poolfinaali jõudmist.    4. Hispaania - Iirimaa - iirlased on jällekord "gallant losers". Mis teha... Aga Hispaania oli nõrk ja tahtejõuetu, veerandfinaalis ennustan neile kaotust, tulgu vastu kes tahes. Iirlased võivad aga enda üle uhked olla, mängijate individuaalseid oskusi arvestades läks neil uskumatult hästi. Ja tulevik võib olla just Iirimaa päralt! Sest Damien Duff, Robbie Keane, Shay Given ja Stephen Reid on mehed, kes lähevad ainult paremaks. Kui veel mõni tugev noor  välja ilmuks, siis...